30. marca 2022

|  |
| --- |
| Kontakt pre médiáNadácia Volkswagen SlovakiaLenka Michálik HolešováManažérka pre komunikáciu a stratégiuTel.: +421 902 471 584lenka.michalik.holesova@volkswagen-groupservices.comVolkswagen SlovakiaLucia Kovarovič Makayováhovorkyňa spoločnosti Tel: +421 914 774 447lucia.makayova@volkswagen.skNadácia Volkswagen Slovakia @Nadacia\_volkswagen\_slovakiaNadácia Volkswagen Slovakia @NadaciaVolkswagenSlovakiaWebová stránka: <https://www.nadacia-volkswagen.sk/> |

**Inkluzívne vzdelávanie vytvára priestor pre všetky deti**

|  |
| --- |
| * Nadácia Volkswagen Slovakia v diskusiách spojila expertov na inkluzívne vzdelávanie
* Prax potvrdzuje, že inkluzívny prístup je prínosom pre všetky deti
* Štátna tajomníčka MŠVVaŠ SR, Svetlana Síthová, považuje inklúziu za cieľ, ku ktorému sa spoločnosť musí dopracovať
 |

**BRATISLAVA – Inkluzívne vzdelávanie vytvára bezpečný priestor na rozvoj všetkých detí a zároveň odstraňuje bariéry, aby sa deti mohli vzdelávať spoločne. Vďaka angažovaným pedagógom, rodičom aj inštitúciám, sa stáva dostupnejším aj na slovenských základných školách. O tom, ako môže vyzerať inklúzia v praxi, aké aktivity pripravuje Ministerstvo školstva, vedy výskumu a športu SR a aké sú predpoklady bezpečného prostredia na školách, hovorili odborníčky spolu s rodičmi počas online diskusií Nadácie Volkswagen Slovakia v rámci grantového programu Naša inkluzívna škola.**

*„Inklúzia je náš cieľ, ku ktorému sa potrebujeme dopracovať,“*uviedla **štátna tajomníčka MŠVVaŠ SR, Svetlana Síthová**, na úvod 10. webináru #INšpirujSaONline. „*Je dôležité, aby školy vnímali a chceli inklúziu ako úplne prirodzenú vec. Keď sa ľudia spýtajú, prečo potrebujeme inklúziu, môžeme odpovedať otázkou – a prečo potrebujeme byť k sebe ľudskí? Je to niečo samozrejmé a prirodzené; niečo, z čoho benefituje konkrétne dieťa i celá spoločnosť.*“

Okrem hodnotového nastavenia v sebe táto oblasť nesie aj rozmer zabezpečenia a dodržiavania práv – Slovenská republika ešte v roku 2010 ratifikovala Dohovor o právach osôb so zdravotným znevýhodnením a prijala tak záväzok zabezpečiť inkluzívny vzdelávací systém na všetkých úrovniach.

„*Dôležitým míľnikom v tejto téme bolo prijatie stratégie inkluzívneho vzdelávania v decembri 2021, ku ktorej sa participatívne tvoril Akčný plán. Najväčšou zmenou, ktorá nás čaká, je reforma kurikula*,“ doplnila štátna tajomníčka.

**Inšpirácie pre prax**

„*Témy aktuálnych online diskusií boli Škola ako bezpečné a podporujúce prostredie a Inkluzívne školy v praxi. Zvolili sme ich v kontexte grantového programu Naša inkluzívna škola, ktorý sme v Nadácii VW SK spustili minulý rok. Spolu s finančnou podporou pre základné školy, ktoré majú záujem napredovať na svojej ceste k inklúzii, vnímame ako dôležité prepájať odborníkov, pedagógov a rodičov. Rozprávať o tom, aké sú predpoklady, ale aj výzvy vytvorenia školského prostredia, ktoré je bezpečné a podporujúce, ako z takéhoto prístupu profitujú všetky deti, nielen deti v riziku a s čím sa stretávajú rodičia*,“ priblížila **Ľubomíra Repáňová, projektová manažérka Nadácie VW SK**. „*Pozitívnymi príkladmi z praxe a priestorom na prezentáciu fungovania podporených škôl sa zároveň snažíme inšpirovať aj ďalších, aby si inkluzívny princíp osvojili. Chceme podporiť úsilie, aby deti mohli vyrastať a napredovať spoločne, rešpektujúc jedinečnosť každého z nich*.“

**Škola ako bezpečné a podporujúce prostredie**

Bežnými bariérami, s ktorými sa deti stretávajú na školách, je neprijatie, že sú iné. Môže ísť o zdravotné znevýhodnenie, pôvod a sociálne prostredie, z ktorého pochádzajú, nadanie, či aktuálna náročná situácia, v ktorej sa nachádzajú a menia na základe toho svoje správanie. „*Stretávajú sa s tým bežné deti i deti v riziku. Žiaľ, stane sa to aj zo strany pedagógov, ktorí k deťom pristupujú netaktne,“* hovorí **Bianka Kubovičová z Asociácie špeciálnych pedagógov škôl a poradní**. Škola by pritom mala byť miestom, kde je dieťa šťastné. „*Dieťa sa nemôže báť vzdelávania, učiteľa či písomnej práce. Hovoríme o škole – inštitúcii, ktorá nesmie náháňať strach v žiadnom kontexte. Jej úlohou je umožniť dieťaťu napredovať, veriť v svoje schopnosti a uvedomiť si, že môže byť prospešné pre seba, svoju rodinu a spoločnosť. Toto sa týka všetkých detí*.“

„*Podľa HBSC štúdie Univerzity Pavla Jozefa Šafárika sú 3 z 5 detí na Slovensku v škole nešťastné*,“ doplnila **Svetlana Síthová**. „*Je na nás všetkých, aby sme tento stav zmenili. Práve inkluzívny prístup v sebe obsahuje rešpektovanie rôznorodosti a podporu pre všetkých, aby každý dokázal napĺňať svoj potenciál a byť šťastným*.“

**Mária Baltesová, špeciálna pedagogička a koordinátorka školského podporného tímu na ZŠ Drábova Košice**, opisuje inkluzívnu školu ako „ľudskejšiu a otvorenú všetkým“. „*Najmä v poslednom čase zároveň vidíme veľkú potrebu prijatia u bežných detí, ktoré si prechádzajú ťažkým obdobím – napríklad rozvodom rodičov, chorobou v rodine alebo náročnou fázou dospievania a prijatia seba samého. Po dvoch rokoch pandémie, keď boli s priateľmi v kontakte takmer výlučne len online, vznikajú medzi nimi komplikácie pri fungovaní v skupine, ktoré často spolu riešime.*“

Spolu so zabezpečením podpornej a priateľskej klímy na škole je súčasťou zmeny školy na inkluzívnu aj úprava prostredia, aby sa predišlo fyzickým bariéram. **Riaditeľka Katolíckej spojenej školy sv. Vincenta de Paul, pani Mária Farkašová**, uviedla, že vďaka finančnej podpore mohli prijať aj deti s obmedzením pohybu, pre ktoré je nevyhnutnosťou napríklad schodisková plošina. Na škole zriadili aj špeciálnu zdravotnú miestnosť pre rodičov detí, ktorým je potrebné podávať inzulín a vybavili pomôckami terapeutickú a senzorickú miestnosť. Nevyhnutnosťou je zároveň pôsobenie školského podporného tímu – odborníkov, ktorí dokážu zabezpečiť komplexný servis pre bežné i začlenené deti a podporujú aj svojich kolegov, pedagógov v ich práci.

Obe uvedené školy získali od Nadácie VW SK podporu každá vo výške 100 000 eur, ktorú mohli využiť podľa potreby na debarierizáciu, zabezpečenie pomôcok, rozšírenie školského podporného tímu a na vzdelávanie pedagógov.

**Naša inkluzívna škola = škola, ktorá je dostupná pre každé dieťa.**

* Škola, ktorá skutočne vychádza v ústrety špecifickým potrebám všetkých detí a nerozdeľuje, koho prijme a koho nie.
* Škola, ktorá pozitívne formuje mikrosvet našich detí.
* Škola, kde môžu naše deti vyrastať a vzdelávať sa spoločne.

|  |
| --- |
| **O Nadácii Volkswagen Slovakia**Nadácia Volkswagen Slovakia je verejnoprospešná nadácia. Už štrnásť rokov aktívne premieta idey spoločenskej zodpovednosti Volkswagen Slovakia do praxe. Systematicky a dlhodobo vytvára stabilné zázemie pre podporu tretieho sektora a školských inštitúcií vo všetkých regiónoch Slovenska. Jej víziou je, aby malo každé dieťa prístup k možnostiam na svoj individuálny rozvoj a vzdelávanie. Angažuje sa najmä v oblasti pomoci ľuďom so zdravotným a sociálnym znevýhodnením, podporuje inovatívne formy výučby nemeckého jazyka a vzdelávanie budúcich učiteľov a poskytuje pomoc rodinám zamestnancov.  |